《初入试院》
宋代·邓忠臣

东门骢马止行行，被诏秋闱阅俊英。
三岛隔云天北极，万灯明路国西城。
人间聊假诗书乐，地远还闻市井声。
一夜凉风起阊阖，月中应有桂枝生。

作者简介：宋潭州长沙人，字谨思，号玉池先生。神宗熙宁三年进士。为大理丞，以献诗赋擢正字，迁考功郎。以坐元祐党废，出守彭门，改汝海，以宫祠罢归。有《玉池集》。